ફરી ખુશીની વાત કરીએ તો માત્ર આર્થિક સફળતા એ જીવનની ખરી સફળતા છે ખરી તેવી ફિલોસોફી પર ચડી જવાય. પણ હકીકત એ છે કે સુખી થવા માટે મૂળભૂત સુવિધાઓ પણ જરૂરી છે. વિશાળ વસતીને પૂરતું ખાવાનું ના મળે, રહેવા માટે ઘર ના મળે ત્યારે આસપાસ આ પ્રકારના અભાવો હોય ત્યારે એકલાંએકલાં ખુશ થઈને રહેવું મુશ્કેલ હોય છે. શહેરો વિકસે તેને આપણે વિકાસ કહીએ છીએ, પણ તે શહેરમાં ટ્રાફિકમાં અટવાઈને રોજેરોજ થોડું થોડું સુખ ખોઈએ છીએ તે ધ્યાને ચડતું નથી. ભૂતાન આવી બધી બાબતોનો વિચાર કરે છે અને માણસ ખુશ છે કે કેમ તેનો જ વિચાર કરે છે. ભારત માટે સીધા એ સ્થિતિએ આવી જવું કદાચ મુશ્કેલ છે. તેથી ભારતે અત્યારે તો ગ્રોસ ડોમેસ્ટિક પ્રોડક્શનનો જ વિચાર કરવો રહ્યો, ગ્રોસ હેપિનેસ ઇન્ડેક્સ બાદમાં આવશે.